Omnibus presens scriptum cernentibus Birgerus, curatus altaris beate virginis in Abo prouisorque scolarium ibidem, salutem in eo, qui est omnium salus vera. Tenore presencium omnibus elucescat, me, per Dej graciam mente et corpore incolumem, bona mea patrimonialia in villa dicta Skuru, parrochie Poya, jn Nylandia sita, videlicet quintam partem eiusdem ville et modico plus pro salute anime mee parentumque meorum, ecclesie catedrali Aboensi, sicut in predicta parrochia jn die assumpcionis beate virginis Marie personaliter coram omnibus protunc inibi existentibus publicauj, cum singulis suis adiacenciis michi attinentibus veraciter condonasse, tali condicione prehabita, vt predicta bona eidem ville adiaceant et due marche denariorum Sweue monete ex ipsis annuatim erogentur, quarum vna ecclesie catedrali prescripte et altera clericis in choro meum anniuersarium obitus diem annue tenentibus condonetur, et tunc eodem die quilibet clericorum sacerdos pro me meisque vnam missam dicere teneatur. Si autem predictorum bonorum inhabitatores tantum pro eisdem exponere uoluerint, extunc capitulum ecclesie sepedicte aliis eadem bona, quibus eis placuerit, locent et ordinent prout velint, suo censu annuo pretaxato; tamen, quamdiu vixero, fructum bonorum percipiam eorundem. Jn cuius donacionis et legacionis testimonium sigilla capituli prefati necnon ciuitatis prenominate vna cum meo proprio anno Dominj mºcccºlixº, jn natiuitate eiusdem gloriose virginis presentibus sunt affixa.